Olmazor tumanida firibgarlik qilgan ayol ushlandi

2017 yilning 19 iyul kuni “Arofat” ismli noma'lum ayol Olmazor tumani hududida joylashgan “Tansiqboyev” bozorida bo‘la turib, fuqaro Hakima Xalilovaning (jabrlanuvchining anketa ma'lumotlari o‘zgartirilgan) ishonchiga kirib, unga go‘yoki zargarlik tilla buyumlari sifatida aslida moddiy qimmatlikka ega bo‘lmagan metalldan ishlangan buyumlarni 4.000.000 so‘m miqdordagi pullarga sotgan. Bu haqda poytaxt IIBB xabar berdi.
Mazkur holat yuzasidan, Olmazor tumani IIB huzuridagi Tergov bo‘limi tomonidan O‘zbekiston Respublikasi JKning 168-moddasi 1-qismi (firibgarlik, ya'ni o‘zganing mulkini aldash va ishonchni suiiste'mol qilish yo‘li bilan qo‘lga kiritish) alomatlari bilan jinoyat ishi qo‘zg‘atilgan. 
Ichki ishlar idoralari xodimlari tomonidan o‘tkazilgan tergov-tezkor tadbirlari natijasida, mazkur jinoyatni Kimyoxon Sarimsoqova sodir etganliklari aniqlangan. 
Hozirda dastlabki tergov harakatlari davom ettirilib, uning boshqa jinoyatlarga aloqadorligi tekshirilmoqda. 

Yuqoridagi shaxsning xatti-harakatidan jabr ko‘rganlar bo‘lsa, «102» telefon raqamiga yoki yaqin atrofdagi ichki ishlar organlariga murojaat etishlari mumkin.